दोकान से गायब एगो युवक के गर्दन रेत के हत्या क दिहल गईल। लाश रविवार के गांव के बधार से बरामद होखला के बाद इलाका में सनसनी पसर गईल।जानकारी के मुताबिक रोहतास जिला के करगहर के बड़हरी निवासी लक्ष्मण साह के बेटा शिवम कुमार (15 साल) बड़हरी बजार के आपन दोकान से एकाएक से शनिवार के गायब हो गईल। जवना के बाद ओकर लाश रविवार के गांव के बधार से बरामद होखला के बाद एकर सूचना पुलिस के दिहल गईल। लाश मिले के सूचना प मौका प पहुंचल पुलिस लाश के पोस्टमार्टम खाती सासाराम भेज देलस।
उपथाना अध्यक्ष के बतवला मुताबिक युवक के हत्या प्रेम-प्रसंग में भईल बा। जवना में ओकर दु दोस्त आ बाकी अपराधी शामिल बाड़े। बतावल जाता कि शिवम अपना गांव के दु दोस्त रितेश आ विकास के संगे शनिवार के रेहारी गांव के बधार में देखल गईल रहे।
बतावल जाता कि जवना जगह प युवक के हत्या क लाश के फेंकल रहे, ठीक ओही जगह प गांव के एगो महिला ओकर दुनो दोस्त के भागत देखले रहे। शिवम के एक दोस्त रितेश कुमार के पुलिस हिरासत में लेके पूछताछ करतिया, जबकि दूसरका दोस्त विकास के गिरफ्तारी के प्रयास में जुटल बिया।
bho_Deva bho_Deva bho_Deva